Gandia aprova per unanimitat incorporar-se a la xarxa Espanyola de Ciutats intel·ligents
19 desembre 2019

## Gandia aprova per unanimitat incorporar-se a la xarxa Espanyola de Ciutats intel·ligents19 desembre 2019Última actualització: 14 juliol 2025

![](../gestion/img/_AO_9594-copia.jpg)  
  

El Ple de l'Ajuntament de Gandia celebrat aquest matí ha aprovat per unanimitat la sol·licitud d'adhesió de Gandia a la Xarxa Espanyola de Ciutats intel·ligents (RECI).

La RECI, formada per 83 municipis, té per objectiu de l'establiment de sinergies entre ciutats per promoure la gestió automàtica i eficient de les infraestructures i dels serveis urbans, així com la reducció de la despesa pública i la millora de la qualitat dels serveis.  
Incorporar-se a la RECI permetrà poder treballar de la mà d'altres ajuntaments en els diferents grups de treball (Mobilitat, Medi Ambient, Serveis Urbans, Governança i Administració Electrònica i Turisme Intel·ligent) que desenvolupen projectes d'implantació de Smart City.

La proposta aprovada hui va ser fruit de la reunió mantinguda el passat mes de novembre per l'alcaldessa i màxima responsable de l'àrea de Smart City, Diana Morant; en el marc de l'Smart City World Congress, amb el secretari de la Xarxa Espanyola Ciutats intel·ligents (RECI), Roberto Álvarez; amb la finalitat d'establir les bases d'aquesta adhesió.

"_Hem d'aprendre de les iniciatives posades en marxa per altres municipis i que aprenguen també de nosaltres. És imprescindible estar en aquesta Xarxa per convertir Gandia en una Smart City_" va declarar **Diana Morant**, que ha recordat que l'aposta de govern en aquest àmbit és ferma i s'ha transformat en la posada en marxa de diversos projectes com ara formar part de la xarxa de ciutats de la Ciència i la Innovació; la incorporació a la Xarxa Innpulso; participació en el projecte Alter Eco de la Comissió Europea o la posada en marxa de dues Càtedres com són les d'Innovació i la de Turisme Intel·ligent; el Pla d'Administració Electrònica i Modernització de l'Ajuntament; la implantació de les tecnologies d'enllumenat LED a tota la ciutat i la tecnologia NB-IOT (Narrowband) per a la gestió de l'aigua o l'inici de la Smart Office per ordenar, organitzar millor i professionalitzar l'àmbit de la Smart City.

Morant també va remarcar la presentació que va tindre lloc ahir del primer Pla Estratègic de Destinació Turística Intel·ligent de Gandia (2020-2025). "_Hem fet els deures en els darrers anys i hem avançat moltíssim per aconseguir el lideratge en el territori valencià com a ciutat turística amb tecnologia turística. Som el primer municipi que ha integrat les mesures per convertir-se en Destinació Turística Intel·ligent (DTI) en el seu Pla Estratègic de Turisme. Perquè tenim clar que convertir-se en destinació intel·ligent no vol dir fer el mateix amb noves aplicacions tecnològiques: significa revolucionar l'estratègia turística, la cultura empresarial i augmentar la col·laboració amb el sistema d'R + D + I_".

L'alcaldessa va finalitzar la seua intervenció destacant que amb aquesta adhesió a la RECI "_volem continuar fent de Gandia una Ciutat intel·ligent. I, també sostenible, amb els objectius de desenvolupament sostenible de l'Agenda 20-30 marcats per l'ONU. Seguirem treballant tots junts molt conscients que no podem perdre cap tren de la innovació que convertisca a Gandia en una Smart City. Tenim molts reptes al davant_".

[Twittear](https://twitter.com/share)